Ifigenia
Ifigenia er en mytologisk græsk prinsesse, datter af Agamemnon og Klytaimnestra. Myten er bedst kendt via Euripides' tragedier Ifigenia i Aulis og Ifigenia hos taurerne (dansk udgivelse 1975, 1982). På vej til Troja forbrød Agamemnon sig mod Artemis ved at dræbe en hellig hjort, og kun et soningsdrab på Agamemnons ældste barn kunne give grækerne vind til den videre sejlads. Agamemnon bøjede sig for hærens krav, men Artemis frelste i sidste øjeblik Ifigenia og førte hende bort til taurernes land (på Krim), hvor hun blev Artemis' præstinde og senere forenedes med sin bror Orestes. Ofringen af Ifigenia er et led i atreidernes slægtsforbandelse og efterfølges af Klytaimnestras drab på Agamemnon.
Ifigeniaskikkelsens tragiske skæbne har været emne for dramaer af Racine (1674) og Goethe (1787) samt operaer af Gluck (1774, 1779). Kierkegaard bruger i Frygt og Bæven (1843) Agamemnons og Abrahams børneofringer som eksempler på hhv. det etiske og det religiøse menneskes valg.